На основу одредбе члана 121. став 5. Закона о запосленима у аутономним покрајинама и јединицама локалне самоуправе („Службени гласник РС”, брoj 21/16)

министар државне управе и локалне самоуправе доноси

**ПРАВИЛНИК**

**о критеријумима и условима за акредитацију реализатора програма стручног усавршавања службеника у јединицама локалне самоуправе**

Предмет Правилника

Члан 1.

Овим правилником уређују се ближе критеријуми и услови за акредитацију реализатора програма стручног усавршавања службеника у јединицама локалне самоуправе (у даљем тексту: реализатори).

Реализатори

Члан 2.

У смислу овог правилника, реализатори су правна и физичка лица, која на основу издате акредитације могу да учествују у поступку одабира извођача програма стручног усавршавања службеника у јединицама локалне самоуправе (у даљем тексту: програми), као и државни органи, органи аутономне покрајине и органи јединица локалне самоуправе, службе које ти органи оснивају и независна тела и организације основане законом када реализују програме.

У смислу овог правилника, израз извођач има исто значење као израз реализатор.

Предузетник, регистрован у складу са законом којим се уређује правни положај привредних друштава, може изабрати да се акредитује или у складу са критеријумима и условима предвиђеним за акредитацију правних лица у члану 4. овог правилника или у складу са критеријумима и условима за акредитацију физичких лица из члана 5. овог правилника.

Након добијене акредитације, предузетник не може променити избор начина акредитације.

**Акредитација реализатора програма**

Члан 3.

У поступку одабира извођача програма могу да учествују реализатори акредитовани у складу са овим правилником и установе и организације акредитоване у складу са законом којим се уређује високо образовање, законом којим се уређује научно истраживачка делатност и законом којим се уређује образовање одраслих.

Изузетно, не морају се акредитовати међународне развојне агенције и међународне организације када на основу споразума са Републиком Србијом реализују програме стручног усавршавања и за то ангажују реализаторе акредитоване у складу са овим правилником.

Критеријуми и услови за акредитацију правних лица

Члан 4.

Критеријуми за акредитацију правних лица јесу да поседују:

1. административне и стручне капацитете за организациjу и спровођење програма;
2. релевантно организационо искуство у реализациjи стручног усавршавања, обука или образовања одраслих;
3. материјално-техничку опремљеност.

Услови за акредитацију правних лица јесу:

1. да има бар једног запосленог са пуним радним временом коjи jе ангажован на административним и организационим пословима у вези са спровођењем обука или сличних активности;
2. да је у претходне три године ангажовалo наjмање пет тренера или предавача коjи задовољаваjу услове за акредитациjу физичких лица из члана 5. овог правилника;
3. да jе у претходне три године организовалo и реализовалo наjмање десет обука или сличних активности (укључуjући предавања, семинаре, радионице и обуке на даљину);
4. да располаже простором за обуку у власништву, закупу или по основу уговора о коришћењу;
5. да располаже опремом и средствима за обуку (намештај, рачунари, пројектори, табле за презентацију и др.).

Критеријуми и услови за акредитацију физичких лица

Члан 5.

Физичка лица се акредитуjу за реализациjу програма стручног усавршавања у одређеноj области или областима за коjе су стручнa.

Критеријуми за акредитацију физичких лица јесу да поседују:

1. формално образовање;
2. професионално искуство и доказану стручност у одређеноj области или областима;
3. неопходна методолошка знања и вештине;
4. одговарајуће искуство у стручном усавршавању или образовању одраслих.

Услови за акредитацију физичких лица јесу:

1. да има најмање завршено средње образовање;
2. да има наjмање пет година професионалног искуства у области за коjу жели да се акредитуjе;
3. да поседује релeвантан доказ о методолошким знањима и вештинама (потврда о завршеној обуци за тренера, сертификат о компетенциjама за образовање одраслих, препоруке организатора обука, видео записе о реaлизованим обукама и слично);
4. да је реализовало наjмање три обуке (укључуjући предавања, семинаре, презентациjе, радионице и обуке на даљину) у периоду од претходне три годинe.

Ако се физичко лице акредитује за две или више области, оно мора да докаже испуњеност услова из става 3. овог члана за све те области.

Физичко лице које се налази на листи реализатора програма у складу са прописима о стручном усавршавању државних службеника не мора доказивати испуњеност услова из става 3. овог члана.

Лицу из претходног става издаје се акт о акредитацији.

**Утврђивање испуњености критеријума и услова за акредитацију**

Члан 6.

Испуњеност критеријума и услова за акредитацију утврђује се на основу поднетих пријава након објављивања јавних позива.

Јавне позиве објављује министарство надлежно за послове локалне самоуправе (у даљем тексту: министарство) на својој интернет презентацији и на Порталу еУправе.

Министарство објављује засебне јавне позиве за правна лица и за физичка лица.

Министарство објављује јавне позиве за сваку календарску годину.

Пријаве се подносе у електронском облику, путем интернет презентације министарства или електронском поштом.

Предлог Савета

Члан 7.

Министарство пружа стручну и административно-техничку подршку Савету за стручно усавршавање запослених у јединицама локалне самоуправе (у даљем тексту: Савет) у испитивању пријава на јавни позив и утврђивању предлога за акредитацију реализатора.

Након расправе о свим приjавама, Савет доставља министру образложени предлог да акредитуjе или не акредитуjе сваког поjединачног подносиоца приjаве.

**Издавање акредитација**

Члан 8.

На основу предлога Савета, министар доноси поjединачне акте о акредитациjи за сваког реализатора, наjкасниjе месец дана након усваjања предлога Савета.

Ако министар не усвоjи предлог Савета, о томе обавештава Савет.

Акт о акредитациjи и акт о одбијању акредитације издаjу се у облику решења.

Акт о акредитациjи и одбијању акредитације достављају се обичном и електронском поштом.

Ступање на снагу

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00090/2017-13

У Београду, 18. мај 2017. године

**МИНИСТАР**

Ана Брнабић

**О Б Р А З Л О Ж Е Њ Е**

**I. ПРАВНИ ОСНОВ**

Правни основ за доношење овог правилника садржан је у члану 121. став 5. Закона о запосленима у аутономним покрајинама и јединицама локалне самоуправе („Службени гласник РС”, број 21/16), којим је утврђено да критеријуме и услове за акредитацију реализатора програма стручног усавршавања прописује министар надлежан за локалну самоуправу на предлог Савета за стручно усавршавање запослених у јединицама локалне самоуправе, а одабир извођача програма ће се вршити у складу са прописом који уређује питање јавних набавки.

**II.** **РАЗЛОЗИ ЗА ДОНОШЕЊЕ УРЕДБЕ**

Овај правилник се доноси ради ближег уређења критеријума и услова за акредитацију реализатора програма стручног усавршавања службеника у јединицама локалне самоуправе.

**III. ОБЈАШЊЕЊЕ ПОЈЕДИНАЧНИХ РЕШЕЊА**

У члану 1. утврђује се предмет Правилника у складу са законским овлшћењем за његово доношење.

Чланом 2. утврђено је ко су реализатори који учествују у поступку одабира извођача програма стручног усавршавања службеника у јединицама локалне самоуправе, а то су правна и физичка лица (на основу издрате акредитације) и државни органи, ограни аутономне покрајине и органи јединица локалне самоуправе, службе које ти органи оснивају и независна тела и организације основане законом када реализују програме и предузетници који могу изабрати да се акредитује или у складу са критеријумима и условима предвиђеним за акредитацију правних или физички лица.

Чланом 3. ближе се уређује издавање акредитација реализатора програма.

Чланом 4. и 5. уређују се критеријуми и услови за акредитацију правних лица и критеријуми и услови за акредитацију физичких лица.

Чланом 6. утврђује се испуњеност критеријума и услова за акредитацију након поднетих пријава по јавном позиву.

Чланом 7. прописује се да министарство надлежно за послове локалне самоуправе пружа стручну и административно-техничку подршку Савету за стручно усавршавање запослених у јединицама локалне самоуправе у испитивању пријава на јавни позив и утврђивању предлога за акредитацију реализатора, након расправе о свим пријавама Савет доставља министру образложени предлог за акредитацију.

Чланом 8. уређен је начин издавања акредитација.

Чланом 9. уређује се обезбеђивање службених евиденција о издатим акредитацијама у смислу обављања стручних и административно-техничких послова које министарство обавља за потребе Савета у циљу обезбеђивања вођења службених евиденција издатих акредитација реализатора програма

У члану 10. прописано је да Правилник ступи на снагу осмог дана од дана објављивања у ,,Службеном гласнику РС”.

**IV. ФИНАНСИЈСКA СРЕДСТВА ПОТРЕБНА ЗА СПРОВОЂЕЊЕ УРЕДБЕ**

За спровођење овог правилника није потребно обезбедити финансијска средстава у буџету Републике Србије.